Mohammad Rona (M), 2025-03-28:
Tak, formand.
Tak for ordet, og tak for en rigtig god debat.
Det er en debat, som sådan set belyser en del forskellige ting, både problemer, men også andre ting, som andre ordførere har været inde på, men jeg vil starte min tale et andet sted.
Jeg vil sige, at for ca. 34 år siden landede min familie og jeg i Danmark for første gang.
Det var lækkert vejr, kan jeg huske.
Mine forældre bar på de få ejendele, de havde med, og en minimal del af vores familie stod og ventede på os i Danmark.
De var kommet hertil noget før.
Der var i sandhed ikke så meget at komme efter, men den dag markerede vi jo sådan set en ny begyndelse, et nyt kapitel: et liv i sikkerhed, et liv med muligheder og et liv i et helt andet fællesskab.
Vi fandt sådan set også en forpligtelse, en forpligtelse til at lære sproget, til at kunne bidrage til samfundet og til at kunne tage en del af de værdier, som gør Danmark til Danmark.
Men at høre til et samfund er ikke noget, der bare lige sker automatisk.
Det kan vi jo også høre på debatten i dag.
Det kræver sådan set en indsats fra os alle, for vi kan ikke tage fællesskabet for givet.
Her er det særlig vigtigt med en ting, vi ikke må gå på kompromis med.
De er blevet nævnt utallige gange i dag, og det er jeg jo sådan set også rigtig glad for de er, for det er værdier som frihed, ligestilling og demokratisk dannelse.
Uanset hvem vi er og hvor vi kommer fra, må vi også erkende og efterleve de principper, der binder os sammen.
Det er det, der gør os til ét Danmark, ikke et parallelsamfund og alt muligt andet, men ét fællesskab.
Som min mor altid sagde til min bror og mig – og jeg kan sådan set godt mange, mange år senere forstå, hvorfor hun sagde det – og hun sagde det meget klart og tydeligt: deres land, deres regler.
Det har jo sat sig i os i mange år, og når jeg siger os, mener jeg også min bror.
Det har nok også sat sig i min far, men han var nu sådan set også med på moden i forhold til den del af det.
Det betyder jo heller ikke, at vi skal være blinde over for de udfordringer, der er.
Dem må vi gerne tale åbent og højt om.
Det kan også godt nogle gange være svært sådan rent lovgivningsmæssigt at finde ud af, hvordan vi skal tackle det her, for meget af det her handler jo også om kultur, normer og nogle ting, man har taget med fra en helt anden verden.
Men når jeg så hører en organisation fortælle mig, at der på 3 måneder er kommet flere sager om genopdragelse og anden social kontrol, end de plejer at have på et helt år, så er det, fordi der er et eller andet, der er gået rivende, ravende galt.
Jeg kommer ikke til at stå her og skyde på dengang, hvor DF havde 37 mandater.
Det er fuldstændig ligegyldigt.
Vi står bare et sted nu, hvor vi bliver nødt til at tage fat i noget, som måske kan være rigtig svært.
Der er mange følelser i det her.
Det er der sådan set også for mig personligt.
Det er der sådan set også for mit parti.
Jeg er rigtig glad for, at vi er i en regering, hvor vi både kan finde ud af at stramme, men også finde ud af at justere den anden vej, hvis det er det, der skal til.
Jeg synes, vi viser, at vi har en udlændingepolitik, der både er stram, men også balanceret på mange måder.
De kunne ikke bruge deres uddannelse til noget.
Så er der sådan set to ting at gøre.
Den ene er, at man bare kan sætte sig ned og lave ingenting, fordi vi har et godt velfærdssystem.
Den anden ting er jo, at man kan begynde på nogle nye uddannelser, tage nogle nye jobs, lære sproget og så ad den vej vise sine børn, at man er forbilleder.
Derfor synes jeg også nogle gange i forhold til spørgsmålet omkring arbejdspligt osv., at man kan sige: Jo jo, herregud.
Men altså, hvis du kan få moren til at komme på arbejde og til at blive et forbillede, så smitter det bare af.
Altså, sådan er det.
Det er jo ikke noget, jeg har fundet på.
Det er sådan, det er.
Så synes jeg også, at vi selvfølgelig skal stille krav til dem, der kommer hertil.
Vi skal også åbne dørene for dem, der gerne vil Danmark.
Det har vi også snakket om.
Vi snakker rigtig meget om international arbejdskraft, og det er vi sådan set også helt med på.